Buganda
Buganda, østafrikansk kongedømme NV for Victoriasøen i Uganda, opstået i 1500-t. Buganda havde centrum i Mengo ved det nuværende Kampala og blev ledet af en konge med titlen kabaka. I 1894 blev riget britisk protektorat og i 1900 en del af Ugandaprotektoratet. Under Ugandas selvstændighedsproces i 1950'erne søgte kabaka Mutesa 2. at løsrive Buganda, men i 1953 blev han deporteret. Ved Ugandas selvstændighed i 1962 opnåede Buganda en halvføderal status. Det royalistiske Bugandaparti, Kabaka Yekka, dannede regering med Milton Obotes parti, UPC, og Mutesa 2. blev landets første præsident. I 1966 fordrev Obote Mutesa 2., ophævede Bugandas føderale status og afskaffede året efter formelt kongedømmet. I 1993 genindførtes kongedømmet, dog uden at kabakaen fik politisk betydning. I forbindelse med udformningen af en ny forfatning i Uganda har nationalistiske grupper kæmpet for, at Buganda igen får føderal status og kabakaen atter politisk magt.